Gheorghe Dincă, ucigașul din Caracal, le-a spus anchetatorilor că, în butoiul în care a ars cadavrul Alexandrei Măceşanu, a folosit vaselină și carton bitumat pentru creșterea temperaturii, au declarat surse judiciare pentru Mediafax. Totodată, el a mărturisit că a aruncat în Dunăre cadavrul Luizei Melencu.

Potrivit surselor citate, Gheorghe Dincă a spus la audierile de sâmbătă, că a ucis-o pe Luiza cu o lovitură de pumn, scenariu descris și în cazul Alexandrei, iar apoi a aruncat cadavrul în Dunăre. Anchetatorii au mai căutat și zilele trecute, după indicațiile date de criminal, dar nu au găsit urme.

Sursele judiciare au mai declarat că ucigașul a spus că a pus cadavrul Alexandrei în butoi, iar deasupra a mai pus vaselină, carton bitumat și cârpe, pentru a crește temperatura.

De altfel, unul dintre vecini a și declarat că s-a simțit miros de cârpă arsă.

„În ziua respectivă eu am făcut grătar în curte. De la el nu am văzut niciun fum. Mirosea a cârpă... m-am dus în grădină să mă uit dacă e foc pe undeva... nu s-a văzut niciun foc, nimic. Deci a cârpă mirosea dar nu s-a văzut nici urmă de fum, absolut nimic. A cârpă arsă, atât. (...) M-au întrebat și de la poliție și de la parchet și am spus că s-a simțit un fum, dar nu știu de unde au provenit. Nu sunt singurul vecin care spune chestia asta. S-a simțit miros de cârpă în jur de 5 jumate – 7 seara, joi seara”, a spus vecinul Marian.

Citiţi şi:

Avocatul lui Gheorghe Dincă a dezvăluit detalii șocante despre uciderea Alexandrei

Cum ar fi putut Gheorghe Dincă să ardă un corp în butoi. Fost director INML: Putea obţine 300 grade maxim, avea nevoie de 5 -6 ore

O altă vecină de-ale lui Gheorghe Dincă spune că acesta avea un obicei din a arde diverse obiecte de prin curtea sa, dar că în ziua în care ar fi fost ars trupul Alexandrei Măceșanu nu a simțit miros de fum. Iar pentru fumul negru care ieșea uneori din curtea acuzatului, femeia a spus că explicația oamenilor a fost că arde cauciucuri.

sursa: Mediafax

Editare Georgiana Marina